सातौँ भक्तपुर औद्योगिक, सांस्कृतिक, पर्यटन तथा व्यापार महोत्सव हुँदै
नयाँ वर्ष २०८० साल तथा भक्तपुरको प्रसिद्ध बिस्काः (बिस्केट) जात्राको अवसर पारेर ‘सातौँ भक्तपुर औद्योगिक, सांस्कृतिक, पर्यटन तथा व्यापार महोत्सव–२०७९/८०’ जारी छ ।
गोरखापत्र समाचारदाताभक्तपुर, चैत २८ गते । नयाँ वर्ष २०८० साल तथा भक्तपुरको प्रसिद्ध बिस्काः (बिस्केट) जात्राको अवसर पारेर ‘सातौँ भक्तपुर औद्योगिक, सांस्कृतिक, पर्यटन तथा व्यापार महोत्सव–२०७९/८०’ जारी छ । भक्तपुरको अरनिको राजमार्गसँगै सल्लाघारीस्थित नेपाल ट्रष्टको नाममा जग्गामा जारी महोत्सवमा दुई सय भन्दा बढी स्टल छन् । औद्योगिक शान्ति नेपाल संस्थाका अध्यक्ष सन्दीप महतका अनुसार सम्पूर्ण स्टलहरूले मंगलबारसम्म करिब दुई करोड रुपियाँ कारोबार गर्नेछन् । स्टलहरूमा मानवीय जीवनमा प्रयोगमा आउने सम्पूर्ण दैनिक उपभोग्य सामाग्रीहरू, खाद्यान्नका सामाग्रीहरू, विभिन्न प्रकारका लत्ताकपडा, सवारी साधनलगायतका स्टलहरू छन् ।महोत्सवमा बाल उद्यान, रोटेपिङ्ग, मारुती सर्कस, कोलम्बस, जादु, बालबालिकाको खेल सामाग्रीका साथै दैनिक दर्जनौँ राष्ट्रिय स्तरका कलाकारहरूको साङ्गीतिक र हास्यव्यङ्गयसहितका मनोरञ्जनात्मक प्रस्तुति रहेको छ । यो महोत्सव २०८० साल वैशाख ३ गतेसम्म आयोजना हुने संयोजक दीपक थापाले जानकारी दिनुभयो।औद्योगिक शान्ति नेपाल संस्था, मध्यपुर ब्वाईज व्याण्डकोे आयोजना र भक्तपुर जिल्ला खेलकुद विकास समितिको सहयोगमा यो महोत्सव भइरहेको छ ।